KIRJALLINEN KYSYMYS E-0886/00

esittäjä(t): Bart Staes (Verts/ALE) neuvostolle

(23. maaliskuuta 2000)

Aihe: Belgian dioksiinikriisin arviointi

Belgian dioksiinikriisi on taas osoittanut ravintoketjun herkkyyden ja valvonnan vaikeuden. Arviointi, jollaisen esimerkiksi edustajainhuoneen nk. dioksiinivaliokunta on laatinut, voi helpottaa ongelmien ratkaisua. Sekä Euroopan unionilla että sen 15:llä jäsenvaltiolla on tässä tärkeä rooli.

Dioksiinivaliokunnan mietinnön 14-sivuisessa päätelmäosassa on muutama viittaus siihen, miten Euroopan unioni toimi Belgian liittovaltiossa esiintyneen dioksiinikriisin aikana. Sen mukaan Euroopan unionissa ei ole riittävän tehokasta rehuaineiden koostumusta ja saastuttavia aineita säätelevää lainsäädännöllistä kehystä, ilmoittamisvelvoitetta EU:n viranomaisille säätelevä lainsäädäntö ei ole riittävä ja EU lisäsi vielä ennestään kriisin kaoottista kehitystä.

Tunnustaako neuvosto, että Euroopan unionissa ei ole riittävän tehokasta rehuaineiden koostumusta ja saastuttavia aineita säätelevää lainsäädännöllistä kehystä, kuten dioksiinivaliokunnan mietinnössä todetaan?

Jos neuvosto ei ole yhtä mieltä, miten se perustelee yhteisön rehuaineiden koostumusta ja saastuttavia aineita säätelevän lainsäädännöllisen kehyksen kattavuutta, jonka dioksiinivaliokunta on kiistänyt?

Yhteinen vastaus kirjallisiin kysymyksiin E-0886/00, E-0888/00, E-0890/00, E-0892/00 ja E-0894/00

(29. syyskuuta 2000)

Vaikka raporttia, johon arvoisa parlamentin jäsen viittaa, ei ole osoitettu neuvostolle, eikä sitä ole neuvostossa käsitelty, voidaan joitakin yleisluontoisia toteamuksia kuitenkin esittää joihinkin arvoisan parlamentin jäsenen esille ottamiin huomautuksiin.

Viime vuosina on ilmennyt lukuisia ravintoketjun eri vaiheisiin liittyviä ongelmia, joista yhtenä Belgian dioksiinikriisi. Tämä osoittaa selkeästi, että EU:n elintarviketurvallisuuslainsäädäntöä on tarkistettava ja vahvistettava siten, että kuluttajien luottamus sekä elintarvikkeiden turvallisuuteen että elintarvikkeiden turvallisuudesta vastaaviin viranomaisiin saadaan palautettua.

Komission tammikuussa esittämässä elintarvikkeiden turvallisuutta koskevassa valkoisessa kirjassa hahmotellaan ja tarjotaan käyttöön useita toimenpiteitä, joiden avulla edellä mainituilta kriiseiltä voitaisiin tulevaisuudessa välttyä. Valkoisen kirjan liitteessä esitetään 84 käytännön toimenpidettä (useimmat näistä lainsäädäntöehdotuksia) sisältävä toimintasuunnitelma. Näiden toimenpiteiden tarkoituksena on parantaa ja lujittaa koko ravintoketjun lainsäädäntöpuitteita.

Neuvosto valmistelee tällä hetkellä kantaansa valkoiseen kirjaan ja toivoo voivansa käsitellä komission erityisehdotukset yhdessä Euroopan parlamentin kanssa. Tavoitteena on saada hyväksyttyä kattavat ja johdonmukaiset lainsäädäntöpuitteet, joilla sovitut tavoitteet toteutuvat.

Kaikki kirjallisissa kysymyksissä erityisesti mainitut elintarviketurvallisuuteen liittyvät kysymykset eli rehujen koostumusta ja saastuttajia koskevat sääntelypuitteet sekä pakollista ilmoittamista Euroopan unionin viranomaisille rehujen saastumistapauksissa ja teurasjätteiden käyttöä koskeva lainsäädäntö käsitellään komission lainsäädäntöehdotusten yhteydessä.

Erityisesti kuluttajien suojaamiseksi entistä tehokkaammin on tarkasteltava sellaisen positiiviluettelon mahdollista käyttöönottoa, jossa luetellaan rehuissa käytettäviksi sallitut aineet. Aineet, joiden käyttö rehuntuotannossa sallitaan tai kielletään, mukaan lukien myös eläinperäiset sivutuotteet, on määritettävä ehdottoman selkeästi. Rehuraaka-aineiden positiiviluettelon edut ja toteutettavuus keskipitkällä aikavälillä selvitetään. Lyhyellä aikavälillä on turvauduttava nykyiseen negatiiviluetteloon, jota komissio ehdottaa täydennettäväksi.

Lietteen käyttöä rehuissa koskevan kysymyksen osalta komission jäsen David Byrne on ilmoittanut maatalousneuvostolle ongelmista, joita on aiheutunut lietteen käytön kieltämistä rehuseoksissa koskevan komission päätöksen 516/91 eri kieliversioiden tulkinnasta. Neuvosto on merkinnyt tiedoksi komission toimenpiteet tilanteen selkeyttämiseksi ja kiellon vahvistamiseksi.